Ο άνθρωπος από το Λος Άντζελες

***Ο άνθρωπος από το Λος Άντζελες*** (Πρωτότυπος τίτλος: *To Live and Die in L.A*) είναι Αμερικανική  νεο-νουάρ ταινία δράσης του 1985  σε σκηνοθεσία Γουίλιαμ Φρίντκιν βασισμένη στο μυθιστόρημα *To Live and Die in L.A* του πρώην πράκτορα των μυστικών υπηρεσιών των Ηνωμένων Πολιτειών Τζέραλντ Πέτιεβιτς, ο οποίος συν- έγραψε το σενάριο με τον Φρίντκιν. Πρωταγωνιστούν οι Γουίλιαμ Πίτερσεν, Γουίλεμ Νταφόε και Τζον Πάνκοου.

Η ταινία αφηγείται την προσπάθεια που καταβάλλουν δύο πράκτορες της Μυστικής Υπηρεσίας για να συλλάβουν έναν πλαστογράφο.
## Πλοκή
Οι πράκτορες της Μυστικής Υπηρεσίας των Ηνωμένων Πολιτειών, ο νεαρός, τολμηρός Ρίτσαρντ Τσανς και ο μεγαλύτερος και έμπειρος Τζίμι Χαρτ, αντιμετωπίζουν έναν ισλαμιστή τρομοκράτη που ήθελε να πραγματοποιήσει επίθεση στον Πρόεδρο των ΗΠΑ στο Λος Άντζελες. Ο τρομοκράτης ανατινάσσεται, οπότε ο Τσανς και ο Χαρτ μεταφέρονται στο τμήμα που καταπολεμά τα πλαστά χρήματα.

Ο Χαρτ και ο Τσανς είναι επίσης καλοί φίλοι στην ιδιωτική τους ζωή και γιορτάζουν μαζί σε μια παμπ λίγο πριν ο Χαρτ συνταξιοδοτηθεί. Ωστόσο όταν ο Χαρτ αναλαμβάνει μια νέα υπόθεση, ένας από τους βοηθούς του αδίστακτου πλαστογράφου Ρικ Μάστερς τον σκοτώνει. Στον Τσανς θα δοθεί ο Τζον Βούκοβιτς ως νέος συνεργάτης. Ο Τσανς θέλει εκδίκηση για τον φόνο του Χαρτ. Ο Τσανς και ο Βούκοβιτς καταφέρνουν να συλλάβουν τον Καρλ Κόντι, έναν από τους συνεργούς του Μάστερς, αλλά δεν μπορούν να τον κάνουν να καταθέσει εναντίον του Μάστερς. Ο Τσανς ασκεί ηθική πίεση στον ανώτερό του να απελευθερώσει προσωρινά τον Κόντι από τη φυλακή, κάτι που τελικά εγκρίνει. Εξαιτίας της αμέλειας του Τσανς, ο Κόντι δραπετεύει μέσα σε λίγες ώρες. Οι δύο πράκτορες θέλουν να παρουσιαστούν στον Μάστερς ως πελάτες που θέλουν να αγοράσουν πλαστά χρήματα από αυτόν. Δεδομένου ότι δεν έχουν καμία υποστήριξη από το τμήμα τους για αυτή την επιχείρηση, ο  Τσανς αποφασίζει να πάρει τα απαραίτητα χρήματα από έναν υποτιθέμενο εγκληματία. Μέσω της πληροφοριοδότριας Ρουθ, με την οποία έχει σχέση, ο Τσανς  έμαθε ότι ένας Κινέζος γκάνγκστερ ήθελε να ταξιδέψει στις ΗΠΑ για να αγοράσει κλεμμένα διαμάντια. Ο Βούκοβιτς αρχικά απορρίπτει αυτό το σχέδιο, αλλά δέχεται πίεση από τον Τσανς και στη συνέχεια αποφασίζει να λάβει μέρος στην επίθεση κατά του γκάνγκστερ. Ο Βούκοβιτς και ο Τσανς απαγάγουν τον Κινέζο και του παίρνουν τα χρήματά του. Οι δυο τους καταδιώκουν τους συνεργούς του που προσπαθούν να απελευθερώσουν τον Κινέζο, αλλά τον πυροβολούν κατά λάθος.

Ο Τσανς και ο Βούκοβιτς καταφέρνουν και δραπετεύουν μετά από μια τολμηρή καταδίωξη. Μια μέρα αργότερα μαθαίνουν ότι ο Κινέζος ήταν μυστικός πράκτορας του FBI και συνεργοί του ήταν οι συνάδελφοί του στο FBI. Ο Τσανς μετανιώνει για το μπέρδεμα, αλλά θέλει να προχωρήσει και να συλλάβει την συμμορία του Μάστερς. Φοβούμενος μια κατηγορία για φόνο, ο Βούκοβιτς επισκέπτεται τον δικηγόρο του Μάστερς, Μπομπ Γκράιμς, και τον ρωτά αν μπορεί να τον εκπροσωπήσει. Ο Γκράιμς τον συμβουλεύει να κάνει συμφωνία με τον εισαγγελέα και να προδώσει τον Τσανς.

Ο Τσανς και ο Βούκοβιτς πηγαίνουν στον Μάστερς για να παραδώσουν τα χρήματα, αλλά η σύλληψη αποτυγχάνει και ο Τσανς  πυροβολείται από τον σωματοφύλακα του Μάστερς. Ο Βούκοβιτς καταδιώκει τον Μάστερς και αφού τον ακινητοποιεί του λέει ότι ο δικηγόρος τον πρόδωσε. Τότε ο Βούκοβιτς καταφέρνει να σκοτώσει τον Μάστερς. Η ταινία τελειώνει με τον Βούκοβιτς να λέει στην πληροφοριοδότρια Ρουθ ότι τώρα θα πάρει τη θέση του Τσανς και ότι θα δουλέψει γι' αυτόν.

## Διανομή ρόλων
*Γουίλιαμ Πίτερσεν - Ρίτσαρντ Τσανς 
*Γουίλεμ Νταφόε - Έρικ Μάστερς
*Τζον Τουρτούρο - Κάρλ Κόντι
*Τζον Πάνκοου - Τζον Βούκοβιτς
*Νταρλάν Φλούγκελ - Ρουθ Λάνιερ
*Ντέμπρα Φόιερ - Μπιάνκα Τόρες 

## Υποδοχή
### Εισπράξεις
*Ο άνθρωπος από το Λος Άντζελες* έκανε πρεμιέρα στις Ηνωμένες Πολιτείες την 1η Νοεμβρίου 1985, σε 1.135 αίθουσες όπου κέρδισε 3,6 εκατομμύρια δολάρια το πρώτο Σαββατοκύριακο του πίσω από τον *Εκτελεστή της νύχτας III*. Συνέχισε να κερδίζει 17,3 εκατομμύρια δολάρια στις Ηνωμένες Πολιτείες και τον Καναδά, πολύ πάνω από τον προϋπολογισμό των 6 εκατομμυρίων δολαρίων. 

### Κριτικές

Ο Ρότζερ Ίμπερτ, κριτικός κινηματογράφου για τους *Chicago Sun-Times*, έδωσε στην ταινία τέσσερα στα τέσσερα αστέρια και έγραψε ότι *η ταινία είναι επίσης πρώτης τάξεως. Η σκηνοθεσία είναι το κλειδί. Ο Φρίντκιν έχει κάνει μερικές καλές ταινίες&nbsp;... και μερικές κακές. Αυτή είναι η επιστροφή του, δείχνοντας το βάθος και την ικανότητα των πρώτων εικόνων*.  Συνέχισε επαινώντας τον Πίτερσεν, "έναν ηθοποιό της σκηνής του Σικάγο που εμφανίζεται ως σκληρός, οξυδερκής και έξυπνος. Έχει μερικές από τις ιδιότητες ενός Στηβ ΜακΚουήν. 
 
### Αντίκτυπος
Αν και επικρίθηκε εκείνη την εποχή για την έλλειψη καταξιωμένων διασημοτήτων στο καστ του,  Πολλοί από τους ηθοποιούς έχουν γίνει καθιερωμένοι σταρ, με πιο αξιόλογους τους Γουίλεμ Νταφόε, Γουίλιαμ Πίτερσεν και Τζον Τουρτούρο.

## Καταδίωξη αυτοκινήτου
Η καταδίωξη με το αυτοκίνητο που εμφανίζεται στην ταινία κατατάσσεται σταθερά μεταξύ των καλύτερων σεκάνς καταδίωξης αυτοκινήτου στον κινηματογράφο, συγκρινόμενη συχνά δίπλα στο *[[Ο Άνθρωπος από τη Γαλλία]]* (μια άλλη ταινία σκηνοθετημένη από τον Φρίντκιν ), *[[Οι ατσίδες με τα μπλε]]*, *Ronin* και *[[Μπούλιτ]]*.   
## Παραπομπές

## Εξωτερικοί σύνδεσμοι
* 

Κατηγορία:Ταινίες παραγωγής United Artists
Κατηγορία:Ταινίες παραγωγής Metro-Goldwyn-Mayer
Κατηγορία:Ταινίες γυρισμένες στο Λος Άντζελες
Κατηγορία:Ταινίες τοποθετημένες στο Λος Άντζελες
Κατηγορία:Αμερικανικές ανεξάρτητες ταινίες
Κατηγορία:Αμερικανικές αστυνομικές θρίλερ ταινίες
Κατηγορία:Αμερικανικές θρίλερ ταινίες δράσης
Κατηγορία:Ταινίες του 1985
Κατηγορία:Αγγλόφωνες ταινίες
Κατηγορία:Ταινίες βασισμένες σε αμερικανικά μυθιστορήματα
Κατηγορία:Αμερικανικές ταινίες της δεκαετίας 1980